august 2012 – Side 2 – kukua.dk
LAK Festivals program er på gaden!
I dag offentliggør LAK – festival for nordisk lydkunst – et alsidigt og ambitiøst program for fire intensive dage, der vil få de fleste til at spidse ører. Mere end 30 koncerter og performances bl.a. på dampmaskine og papirorgler, 10 store og små lydkunstinstallationer, en lydløs frokost, artist talks og et seminar om lydkunst venter publikum om to uger. Programmet lover, at det gamle fabriksområde på Amager bliver et 4-dages farverigt overflødighedshorn af lyd og eksperimenterende musik.
En 40 år gammel regnskov åbner festivalen
LAK festival har sikret sig en fornem åbning torsdag d. 6. september med premieren på en genfortolkning af David Tudors berømte værker ”Rainforest” fra 1970’erne. Kunstnerne Derek Holzer (US) og Mads Paluszewski (DK) genskaber værket i samarbejde med otte lydkunstnere på en workshop op til festivalen.
Som optakt til festivalens åbning, inviterer toneangivende forskere fra Danmark og udlandet til et seminar om lyd og kunst i byrummet. Det er på den gamle fabrik torsdag eftermiddag.
Kom indenfor i et lydligt drivhus, oplev papirorgler og en højtalercontainer
LAK festivalens 10 lydinstallationer kan opleves hver dag fra den. 6.-9. september. Ea Borre (DK) udstiller sine abstrakte mekaniske orgler i pap og papir (tidligere udstillet på Statens Museum for kunst). Jonas Kirkegaard (DK) udfordrer grænserne for menneskets hørelse med sin lydskulptur “+10kHz”. Joonas Sirén & Eero Pulkkinen (FIN) sender lyd gennem væggene på en kæmpe container i værket “Metal on Metal on Metal”, og Cecilia Jonsson (SE) inviterer indenfor i et lydligt drivhus. Og så kan alle glæde sig til Lars Lundehave Hansens (DK) bidrag på festivalen (tildelt Honorary Mention, Ars Electronica i Østrig, 2011), som tæller hele to installationer og et DJ-set til lørdagens fest.
Lyt til din frokost og hør på din kaffe!
Alsidige koncertoplevelser: Dampmaskine performance og 6-timers koncert
Fredag inviterer Aske Krammer (DK) – kendt fra den elektroniske-cyber-jazz-gruppe Badun – på en 6 timer lang bevidsthedsudvidende koncert. Får man trætte ører, kan man tage en pause til Kaj Aunes (NO) eventyrlige lydunivers eller Yoyooyoy (DK), der optræder med både koncert og DJ-set fredag.
Publikum får desuden en unik mulighed for at opleve Morten Riis’ (DK) performance med sit værk ‘Steam Machine’ – et mekanisk musikinstrument, bygget af gammelt legetøj og drevet af en dampmaskine. Dagen byder også på eksklusive performances af Ea Borre & Mikkel Pihl (DK), Sandra Boss (DK) og kunstnerduoen Vinyl -terror & -horror (DK). Desuden spiller Frisk Frugt (DK) på den gamle Sadolin fabrik, og koncerten munder ud i en lydforherligende fest på festivalens sidste aften med DJ’s som Damien Dubrovnik (DK) og DJ Konditoque (DK).
Runar Magnusson (IS) spiller søndagens tømmermænd væk, Jan Stricker (DK) bidrager med avantgardistisk piratradio på gamle transistor-radioer, og Stina Hasse (DK) guider dig igennem sit interaktive værk ‘Bevæg dig’. Den anerkendte musiker Torben Snekkestad (DK/NO) i forening med Peter Knight (AUS) (præsenteres i samarbejde med ILK Music) er også en god grund til at tage en tur til Amager om søndagen.
Hør det hele på LAK Festival fra den 6.-9. september 2012 – og se hele programmet her.
Forfatter LAK - festival for nordisk lydkunstUdgivet 23/08/2012 23/08/2012 Kategorier Arrangementer, BlandetTags arrangementer, copenhagen, festival, foredrag, kultur, kunst, kunstudstilling, LAK festival for nordisk lydkunst, lydkunst, musik, performance, udstillingSkriv kommentar til LAK Festivals program er på gaden!
Louisiana Literature 2012 – international litteraturfestival
Årets internationale litteraturfestival på Louisiana Museum of Modern Art
Torsdag den 23. august – søndag den 26. august 2012
Louisiana Literature 2012 afholdes i dagene torsdag den 23. – søndag den 26. august med en lang række internationale og danske forfattere i dialog med hinanden og i samspil med museets kunst. I alt fyrre forfattere indtager Sydfløjen, Giacometti-rummet, Koncertsalen, Børnehuset, Gamle villa og Skulpturparken.
Patti Smith optræder på festivalen over to dage, fredag og lørdag. Kunstneren optræder fredag kl. 13.30 med erindringsbøgerne Just Kids og Drømmespinderi. Fredag kl. 16 læser hun op af bøgerne. Kl. 17.30 er der en fælles hyldest-performance til Patti Smith skrevet og opført af Mette Moestrup og andre danske forfattere, inden forfatteren Klaus Lynggaard blandt andet spiller plader med Patti Smiths sange fra scenen. Fredag aften kl. 20 er Patti Smiths forhold til litteratur og poesi i centrum for en samtale med journalisten Kim Skotte – og måske bliver der mulighed for at høre en enkelt sang…live…
Lørdag kl. 11.15 kan Patti Smith opleves i samtale med Nordens store krimiforfatter Henning Mankell, som hun beundrer, ligesom Patti Smith også fortæller om den kriminalroman, hun i øjeblikket skriver på.
Jonathan Safran Foer åbner festivalen om torsdagen, hvor også Kerstin Ekman og Naja Marie Aidt præsenterer deres nye romaner. Tilsvarende kan tre danske debutanter opleves i hænderne på kanalchef m.m. Mikael Bertelsen på Meese Scenen, som har navn efter en ophængning til lejligheden af Jonathan Meeses malerier som baggrund i scenerummet.
Fredag byder desuden på David Vann, som interviewes af sin danske oversætter, forfatteren Kristian Bang Foss. Indiske Kiran Desai, Jeffrey Eugenides, Nicole Krauss og Anne Carson kan ligeledes opleves fredag, foruden de to store nordiske forfattere, Linn Ullmann og Göran Sonnevi.
Når Naja Marie Aidt møder Kim Leine er der fælles reference til Grønland, hvor begge har tilbragt en del af deres liv. Den i Buenos Aires bosatte kultforfatter César Aira, som sjældent giver interviews, kan fredag for første gang opleves i Skandinavien.
Lørdag bringer møder mellem stjerneforfatterne Jonathan Safran Foer og Jeffrey Eugenides; den sidste er erklæret forbillede for den første. David Vann og Hisham Matar vil samtale om forsvundne fædre, som de begge skriver om. Nicole Krauss møder for første gang Naja Marie Aidt på en scene; begge forfattere bor i Brooklyn, men de har mere til fælles end det. Lørdag kan også Tysklands unge forfatterstjerne Judith Schalansky opleves; forfatteren er blevet hyldet af Günter Grass, og foruden en række litterære priser har hun også modtaget mange designpriser for bøgerne, hun selv udformer.
Britisk litteraturs store stemme, Alan Hollinghurst interviewes af Martin Krasnik. Tomas Espedal interviewes af vennen Josefine Klougart. Endelig opfører tolv digtere Anne Carsons netop udgivne tegneserie-skuespil Antigonick, der bygger på Sofokles værk Antigone.
Søndag inviterer til et møde mellem Henning Mortensen og Pia Juul, der deler fascination af krimi-genren, som de begge leverer finurlige versioner af. Desuden mødes Linn Ullmann og Christian Jungersen, ligesom publikum kan opleve Christina Hesselholdt i samtale med Christina Hagen, som Hesselholdt har været mentor for. César Aira interviewes af en åndsfælle, den danske forfatter Peter Adolphsen, som i lighed med Aira skriver eksperimenterende prosa.
Nye litterære lydværker er igen i år produceret til litteraturfestivalen, som giver publikum chance for en særlig museumsoplevelse gennem iPods. Otte forfattere har skrevet tekster til steder og kunst på museet, der inspirerer dem, omsat til et lydunivers af digteren og radiomanden Pejk Malinovski. Blandt andet har Stine Pilgaard skrevet om en blaffetur til Césars tommelfinger-skulptur. Nicole Krauss har ladet sig inspirere af historien om Louisianas grundlægger Knud W. Jensen. Eva Tind har skrevet om et værk, som måske/måske ikke findes i parken, Christel Wiinblad lader sig forføre af Giacomettis kvinde uden hoved.
Dans, performance og koncert
Louisiana Literature 2012 er litteratur i alle afskygninger og udtryksformer. Digte af Anne Lise Marstrand-Jørgensen fortolkes musikalsk af Jomi Massage, Henriette Sennenvaldt (fra bandet Under Byen) og Maria Laurette Friis (fra bandet Tys Tys). Den svensk-dansk-tyske performance-kunstner Cia Rinne opfører for første gang live værket sounds for soloists, der blander alverdens sprog på forunderlig vis.
Digteren Morten Søndergaard og musiker og sanger Randi Pontoppidan rejste sidste år til Siwa ved Sahara ørknen. På Louisiana præsenterer de ord og toner fra rejsen.
En performance af den amerikanske kunstner Roni Horn kan opleves på video, hvor hun læser værket Saying Water, oprindeligt skrevet til floden Themsen i London. Videoen blev optaget, da kunstneren besøgte TWO DAYS ART-festivalen på Louisiana i maj.
Endelig tager vennerne Morten Søndergaard og Tomas Espedal publikum med på en vandretur ud i omgivelserne og ind i hinandens bøger.
Velkommen til fire dages litteraturfestival på Louisiana!
Louisiana Literature er støttet af C. L. Davids Fond og Samling.
Programmet kan downloades på www.louisiana.dk.
Entré: En festival-billet inklusiv entré til museet for alle fire dage koster 150 kr. og kan købes på Louisiana.
NB! Entré til Louisiana garanterer ikke plads til festivalens arrangementer – derfor mød op i god tid!Dette gælder for alle!
Museets åbningstider under Louisiana Literature
Torsdag kl. 11-22. Fredag kl. 11-23. Lørdag åbner museet allerede kl. 10 og lukker kl. 18. Søndag kl. 11-18.
Web og facebook
www.louisiana.dk. Følg desuden opdateringer fra Louisiana Literature på facebook.
Forfatter Susanne HartzUdgivet 22/08/2012 Kategorier BlandetSkriv kommentar til Louisiana Literature 2012 – international litteraturfestival
Verdenspremiere på unik dansk spillefilm
Kom til verdenspremiere tirsdag i Grand, få det nye nummer af Ekko – og mød Anders Rønnow Klarlund, der har skabt en film uden sidestykke i dansk filmhistorie: The Secret Society of Fine Arts.
Den tyske komponist Karlheinz Stockhausen vakte forargelse, da han kaldte 9/11 det største kunstværk nogensinde. Nu tager Anders Rønnow Klarlund tråden op.
En gruppe undergrundskunstnere sprænger Berlins zoologiske museum i luften og erklærer, at det er en kunstnerisk handling. Deres mål er at sætte skønheden fri. Skuespilleren Eva Kovacs fascineres af gruppens kompromisløshed og slutter sig til dem.
Men hvor går grænsen mellem kunst og terror?
”Terroristernes bedrift er, at de ud over at slå folk ihjel er æstetisk ambitiøse. De skaber uudslettelige, visuelle spor i os, som medierne ukritisk svælger i,” siger 41-årige Anders Rønnow Klarlund, der gang på gang har udfordret filmkunstens grænser – blandt andet med den allegoriske dukkefilm Strings (2004) og den bidske politiske satire Hvordan vi slipper af med de andre (2007).
Denne gang eliminerer Klarlund mediets vigtigste bestanddel – det levende billede – og skærper vores sanser ved at fortælle sin historie gennem hundredvis af stillbilleder. Billederne er bearbejdet til noget, der minder om 3D – uden at man skal have 3D-briller på!
”Min kærlighed til film bunder i uforudsigeligheden, men den tilgang har vi desværre mistet ved at glemme formen som et filmisk virkemiddel,” siger Anders Rønnow Klarlund.
”Faktum er, at vi slapper mere af, når vi ser en krigsfilm, end når vi stirrer ind i en hvid væg. Hvis vi skal flytte publikums opfattelse af verden, må vi gå nye veje. Det har jeg forsøgt at gøre med denne film.”
Verdenspremieren på The Secret Society of Fine Arts finder sted på tirsdag 28. august kl. 21.30 i Grand Teatret i København. Efter filmen er der Q&A med Anders Rønnow Klarlund, og filmens cast vil også være til stede.
Billetter koster 80 kroner og kan købes på grandteatret.dk. Aftenen afsluttes med en forfriskning i biografens foyer.
Med i prisen følger det dugfriske nummer af Ekko, der byder på en dvd med The Secret Society of Fine Arts og Chris Markers franske stillbilled-klassiker La Jetée, der kan fejre 50 års jubilæum i år.
The Secret Society of Fine Arts er produceret af Louise Vesth, Ida Marie Harder Jeppesen og Katja Adomeit for Zentropa med støtte fra New Danish Screen. Besøg filmens hjemmeside, hvor du se traileren og hente stills fra filmen.
Forfatter Henrik OstergaardUdgivet 22/08/2012 22/08/2012 Kategorier Arrangementer, BlandetSkriv kommentar til Verdenspremiere på unik dansk spillefilm
Studentermedhjælp til Samlings- og Forskningsafdelingen på SMK søges
SMK søger student til Samlings- og Forskningsafdelingen
Statens Museum for Kunst (SMK) søger en studentermedarbejder til Samlings- & Forskningsafdelingen med tiltrædelse ultimo september 2012 eller snarest derefter.
Du vil få mulighed for at assistere inspektørerne i Maleri- og Skulptursamlingen med de daglige museale opgaver primært i forhold til samlingen af Dansk og Nordisk kunst 1750-1900 og Dansk og International kunst 1900-1960.
Vi forventer, at du har gennemført 1-1½ års universitetsstudier i kunsthistorie og er i gang med fortsatte studier inden for faget.
Arbejdstiden er i gennemsnit 12,5 timer om ugen (fordelt på skiftevis 2 og 3 dage à 5 timer om ugen).
Tiltrædelse ultimo september 2012 eller snarest derefter.
Vi skal have modtaget din ansøgning mv. senest den 10. september 2012.
Vi forventer at holde ansættelsessamtaler i uge 38 formentlig den 19. september.
Har du har spørgsmål til stillingen, er du velkommen til at kontakte studentermedarbejderne i Maleri- og Skulptursamlingen på tlf. 3374 8545 i tidsrummet kl. 10.00-12.00 alle hverdage.
Forfatter tonebonnenUdgivet 22/08/2012 Kategorier JobsSkriv kommentar til Studentermedhjælp til Samlings- og Forskningsafdelingen på SMK søges
Events i Den Frie Udstillingsbygning for Samtidskunst
D. 25/8 kl. 16-17
Artist Talk med Rejane Cantoni og Leonardo Crescenti.
Rejane Cantoni & Leonardo Crescenti taler om koncept og design af deres værk Soil. Forestil dig at gå på en overflade bestående af overflader, der hælder i alle retninger, ligesom vipper. På denne måde frembringer hver enkelt skridt lokale og globale forstyrrelser.
D. 26/8 kl. 19-20
Foredrag ved lektor Ole Verner Pihl
Forfatter og lektor Ole Verner Pihl forsker i aspekter af den virtuelle arkitekturs oprindelse og eksemplificeret gennem science fiction-film, taler han om hvordan de forskellige medier blander sig – og nye skabes. Arkitektur, kunst, litteratur, tegneserier, spil og musik blander sig, og nye hybridformer opstår.
Forfatter denfrieUdgivet 22/08/2012 Kategorier BlandetSkriv kommentar til Events i Den Frie Udstillingsbygning for Samtidskunst
Studiejob Touchpoint – Center for alternativ behandling
Kunne du tænke dig at være med til at udvikle et center for alternativ behandling?
Så er du måske vores nye studentermedhjælper i Touchpoint.
Vi søger en studentermedhjælper til kommunikation, administration, regnskab, IT og andre opgaver i forbindelse med Touchpoints daglige drift og fremtidige projekter. Touchpoint arrangerer foredrag, seminarer og efteruddannelseskurser indenfor alternativ behandling i Danmark og i udlandet.
Touchpoint er et center i konstant udvikling, hvor vi lægger vægt på at skabe anderledes,
dynamiske, spændende og aktiverende rammer for vores arrangementer. Som
studentermedhjælper vil dine arbejdsopgaver hovedsageligt være:
• Markedsføring – udvikle og udføre nye idéer til markedsføring af Touchpoint
• Salg af kurser – udarbejde en ny og enkel strategi for salg af kurser
• Administration af Touchpoints kurser og grundskole i zoneterapi (se nedenfor)
• Web – opdatering og udvikling af vores hjemmesider og blog på dansk/engelsk
• Regnskab – bogføring i E-conomics
• Netværk – være med til at udvikle behandlernetværk, kvalitetssikring for klienter
• Andet forefaldende kontorarbejde
Opstart af grundskole i zoneterapi
Du skal også være med til at starte en zoneterapeutisk grundskole med ca. 30 kursusdage om året helt fra scratch. Efter opstartsfasen vil du blive hovedansvarlig for administration, markedsføring, økonomi og evt. etablere E-learning i denne grundskole.
Vi forestiller os at du har afsluttet første år på en uddannelse inden for kommunikation,
virksomhedsstudier, IT, markedsføring eller anden relevant uddannelse. Det vigtigste er, at du er et kreativt, behageligt og professionelt menneske, der har lyst til at arbejde tæt sammen med os og udvikle vores center for alternativ behandling.
Vi forventer at du formulerer dig godt på skrift, har kendskab til IT, og er lærenem og hurtigt kan sætte dig ind i brugen af fx E-conomics samt er god til koordinering og logistik. Du kommer til at arbejde tæt sammen med Touchpoint sekretariatet og får kompetencer i at udvikle en virksomhed, et behandlernetværk og opstarte en grundskole mm.
Arbejdsstart: Mandag d. 8. oktober 2012. Arbejdstiden vil være ca. 10 timer om ugen. Løn: Efter HK overenskomst. Er du interesseret i at blive studentermedhjælper hos Touchpoint, så send en begrundet ansøgning (max en A4-side) til Thilde Maria Kristensen på thildek@nullgmail.dk (mobil: 26176683). Ansøgningsfrist d. 14. september 2012.
Touchpoint består af zoneterapeuterne Dorthe Krogsgaard og Peter Lund Frandsen, der har til huse i et nyt sundhedscenter ved søerne på Nørrebro sammen med ernæringsterapeuter, psykoterapeuter, osteopater og andre behandlere.
www.touchpointklinik.dk
Forfatter ThildekUdgivet 22/08/2012 Kategorier BlandetSkriv kommentar til Studiejob Touchpoint – Center for alternativ behandling
OMVISERE PÅ THORVALDSENS MUSEUM
Thorvaldsens Museum søger omvisere til snarest at indgå i det faste omviserkorps.
Museets omvisere forestår bestilte omvisninger for kunstforeninger og andre voksengrupper. Derudover vil der i skoletjenesteregi også forekomme omvisninger for børn og unge – primært gymnasieklasser.
Du skal være kunsthistoriestuderende, helst allerede have færdiggjort de første to år af studiet og kunne påtage dig omvisninger på minimum dansk og engelsk. Vi forventer, at du har kendskab til perioden, og at du som person er engageret. Du skal også være fleksibel, da bestilte omvisninger både kan falde på hverdage og i weekenden.
william.gelius@nullthorvaldsensmuseum.dk
att.: William Gelius, mus. insp.
Vedlæg venligst dokumentation for studieaktivitet, beståede eksamener samt et CV.
ANSØGNINGSFRIST: Mandag den 17. september, kl. 12
Forfatter Thorvaldsens MuseumUdgivet 21/08/2012 09/09/2012 Kategorier Blandet, JobsSkriv kommentar til OMVISERE PÅ THORVALDSENS MUSEUM
Larissa Sansour: Living The High Life
Jeg sidder som praktikant på Fotografisk center, og opfordrer derfor alle til at komme ud og se vores nuværende udstilling.
Larissa Sansour er en dansk-palæstinensisk foto kunstner, hun har i fredags fået tildelt “Follow The Woman”-prisen og er meget upcoming indenfor photo art.
Hendes nye værk, Living The High Life, består af fotografier og film.
Meget spændende, provokerende og vittigt.
Så kom ud på Pasteursvej 14, 1. sal – Det er ude ved Carlsberg Bryggerierne.
Tirsdag-Fredag 11-17, men ekstra åbninger onsdag helt til klokken 20!
Forfatter Malene VestergaardUdgivet 21/08/2012 Kategorier BlandetSkriv kommentar til Larissa Sansour: Living The High Life